Karl Þormóðsson, sem býr í borginni Zhaporozhye (Saporo-sía) í austurhluta Úkraínu, býr sig undir komu innrásarhers Rússa. Hann hefur safnað vistum og reiknar með að halda til í neðanjarðarbyrgi. Óðinn Svan Óðinsson ræddi við Karl rétt fyrir fréttir.
Þeir eru svona aðeins farnir að nálgast hérna, Rússarnir, og við eigum von á að þeir verði hérna þegar líður á daginn. Þar sem þeir hafa farið yfir, hérna í þessu héraði og nágrenninu, hafa þeir mætt lítilli sem engri mótspyrnu en mér skilst nú að það eigi nú að reyna að verja þessa borg eitthvað.
-Hvernig ert þú og fjölskylda þín að undirbúa komu Rússanna?-
Við erum búin að birgja okkur upp af matvælum og vatni og setja niður í kjallarann hjá okkur, og fatnað og annað til að halda á okkur hita ef við þurfum að fara niður.
-Hvað sjáið þið fyrir ykkur að gera þegar að þessu kemur?-
Veistu það, ég bara veit það ekki. Maður verður bara að taka því sem kemur. En sem betur fer hefur maður aldrei lent í þessu áður.
-En það er engin leið fyrir þig að flýja?-
Nei, það er aðallega vegna þess að eldsneytið er af mjög skornum skammti og stysta leiðin héðan er til Moldavíu en ef maður leggur af stað, þá veit maður ekkert hvar maður þarf að stoppa. Af því að það er ekkert eldsneyti að fá.

Íslendingur sem býr í borginni Zhaporozhye í Úkraínu undirbýr nú komu Rússa til borgarinnar. Hann hefur safnað mat og vatni og vonar það besta. 